Okresná prokuratúra Dolný Kubín 
Radlinského 1713/36, 026 06 Dolný Kubín 1 	

Sp. zn. : Pv 399/12/5503	Dolný Kubín, 26.8.2013
EEČ : 2-38-29-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátor Okresnej prokuratúry Dolný Kubín
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Obsahom zmieru je:

a.	Peňažná suma určená na všeobecne prospešné účely: 200,00 € 
b.	Konkrétny adresát peňažnej sumy určenej na všeobecne prospešné účely: Zariadenie pre seniorov a domov sociálnych služieb Dolný Kubín sXXXXX 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-1090/OO-DK-2012.
dňa 11. 09. 2012 v čase o 21.10 h  v obci XXXXX, v pohostinstve XXXXX fyzicky napadol XXXXX, XXXXX a to tak, že ho po predchádzajúcej hádke úlomkom z pivového pohára porezal v oblasti ľavého ucha, čím spôsobil poškodenému XXXXX silne krvácajúcu reznú ranu dolnej polovice ušnice ľavého ucha prechádzajúcu do retroušnicovej oblasti na ľavej strane hlavy o dĺžke 3 cm a hĺbke 1,5 cm, ktoré poškodenie zdravia si vyžiadalo lekárske ošetrenie a následne liečenie v trvaní 12 dní, počas ktorého bol sťažený obvyklý spôsob života poškodeného.

Odôvodnenie: 
       Poverený príslušník Obvodného oddelenia PZ XXXXX uznesením ČVS: ORP-XXXXX zo dňa 21. 11. 2012 podľa § 199 ods. 1 Trestného poriadku začal trestné stíhanie a uznesením tej istej spisovej značky zo dňa 13. 03. 2013 podľa § 206 ods. 1 Tr. poriadku vzniesol obvinenie XXXXX, XXXXX XXXXX XXXXX, XXXXX pre prečin ublíženia na zdraví podľa § 156 ods. 1 Trestného zákona a prečin výtržníctva podľa § 364 ods. 1 písm. a) Trestného zákona, ktorých sa mal dopustiť na tom skutkovom základe, ako je to uvedené vo výrokovej časti tohto uznesenia. 

        Preskúmaním príslušného spisového materiálu som zistil, že v predmetnej veci sa koná o prečine ublíženia na zdraví podľa § 156 ods. 1 Trestného zákona a o prečine výtržníctva podľa § 364 ods. 1 písm. a) Trestného zákona, na ktoré prečiny zákon ustanovuje tresty odňatia slobody, ktorých horná hranica neprevyšuje päť rokov.

        V zápisnici o výsluchu obvineného zo dňa 06. 06. 2013, ako aj v rámci mediačného konania vykonaného probačným a mediačným úradníkom Okresného súdu XXXXX obvinený XXXXX vyhlásil, že spáchal skutok, ktorý sa mu kladie za vinu a za svoje konanie sa poškodenému XXXXX ospravedlnil.

	Poškodený XXXXX v Dohode o zmieri, ktorú uzatvoril dňa 24. 07. 2013  podľa § 220 a nasl. Trestného poriadku s obvineným XXXXX pred probačným a mediačným úradníkom Okresného súdu XXXXX uviedol, že súhlasí s postupom podľa § 220 ods. 1 Trestného poriadku v predmetnej veci a vyhlásil, že nežiada finančnú náhradu škody, ktorá mu bola spôsobená konaním obvineného, pričom prijíma ospravedlnenie zo strany obvineného a preto sú jeho nároky na náhradu škody voči obvinenému v predmetnej veci ku dňu podpísania tejto dohody uspokojené.

       Obvinený XXXXX so zmierom výslovne súhlasil, pričom nie sú odôvodnené pochybnosti o tom, že tak urobil slobodne, vážne a určito. Poškodený XXXXX s uzavretím zmieru výslovne súhlasil.

       Dňa 20. 08. 2013 zložil obvinený XXXXX do pokladnice Okresnej prokuratúry XXXXX peňažnú sumu vo výške 200,- EUR, určenú na všeobecne prospešné účely, z ktorej suma vo výške 100,- EUR je určená štátu na peňažnú pomoc poškodeným podľa osobitného zákona a zvyšná suma vo výške 100,- EUR je určená pre Zariadenie pre seniorov a domov sociálnych služieb Dolný Kubín, so sídlom XXXXX, XXXXX pričom táto peňažná suma nie je zrejme neprimeraná závažnosti spáchaných trestných činov.

        K osobe obvineného bolo zistené, že v mieste trvalého bydliska požíva dobrú povesť, doposiaľ nebol súdom trestaný a v ostatných dvoch rokoch ani priestupkovo riešený.

        Vyhodnotením všetkých vykonaných dôkazov a vzhľadom na povahu a závažnosť spáchaných trestných činov, na mieru, akou bol trestnými činmi dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci.

Poučenie: 
Proti tomuto uzneseniu sťažnosť nie je prípustná (§ 185 ods. 2 Tr. poriadku).

JUDr. Tomáš Balogh
prokurátor